Saide u mu e soi taki wi e teke san taawan e du gi u fu bigi? | A Wakititolen\nA Wakititolen (anga sutudi-artikel) | februari 2019\nLEISI AINI Acholitongo Afrikaans Aja Akatongo Albaniya-tongo Almeniyatongo Altaitongo Alur Amhareisitongo Amitongo Angolese Gebarentaal Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Biak Bikoltongo Bislamatongo Bulgariatongo Bulutongo Chavacano Chinees (Kantonees, vereenvoudigd) Chintongo (Haka) Chitonga (Zimbabwe) Choltongo Chopi Chuvashtongo Creools (Belize) Creools (Kaapverdië) Dajaks Ngaju Damara Dangmetongo Deinsitongo Digortongo Dofusama-tongo fu Australiya Dofusama-tongo fu Balasilikondee Dofusama-tongo fu Bolifiya Dofusama-tongo fu Cuba Dofusama-tongo fu Kolombiya Dofusama-tongo fu Koreya Dofusama-tongo fu Malawi Dofusama-tongo fu Nikalagwa Dofusama-tongo fu Panama Dofusama-tongo fu Peru Dofusama-tongo fu Rosiyakondee Dofusama-tongo fu Zimbabwe Dofusama-tongo fu Zuid Afiikan Dofusma-tongo fu Amerika Dofusma-tongo fu Argentina Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Filippijnen Dofusma-tongo fu Fransikondre Dofusma-tongo fu Grikikondre Dofusma-tongo fu Gwatemala Dofusma-tongo fu Honduras Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Ingrisikondre Dofusma-tongo fu Italiakondre Dofusma-tongo fu Kosta Rika Dofusma-tongo fu Meksikow Dofusma-tongo fu Paragwai Dofusma-tongo fu Polen Dofusma-tongo fu Potogisikondre Dofusma-tongo fu Quebec Dofusma-tongo fu Rumenia Dofusma-tongo fu Spanyorokondre Dofusma-tongo fu Taiwan Dofusma-tongo fu Thailand Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dyulatongo Edotongo Efiktongo Eisikondeetongo Eksosatongo Esan Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Gitonga Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Ibindatongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Kanadatongo Karen (S’gaw) Kasaktongo Kasaktongo (Arabia) Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Kriorotongo Gwadelup Krowâsiatongo Kurmanyitongo, Kurdia Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lahutongo Laostongo Latfiatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makhuwa-Meetto Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mbunda Miksetongo Mikstektongo (Gerero) Mingreels Misotongo Miyanmartongo Mongoliyatongo Mooretongo Motutongo Mozambikaanse Gebarentaal Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Okpe Oromotongo Oseitiatongo Otetelatongo Palawtongo Pangasinantongo Papiamentutongo (Korsow) Persiatongo Pidgin (West-Afrika) Ponpeitongo Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romani (Servië) Romanitongo (Masedoniya) Romanitongo (Zuidsei fu Grikikondre) Ronga Rosiyatongo Rumeiniatongo Runyankoretongo Rutorotongo Salomon eilanti pidgin Salvadoraanse Gebarentaal Samowatongo Sangirees Sangotongo Sapotektongo (Istmus) Sebuwanotongo Seisyel-èilanti Kriorotongo Senatongo Sepeditongo Sepulana Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Mozambique) Sibembatongo Sidamatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tswatongo Tsyilubatongo Tufalotongo Turkmeniatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (Arabia) Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Vendatongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yaptongo Yorubatongo Zambiaanse Gebarentaal Zandetongo usbekitongo (Romesma-alfabet)\nSaide u mu e soi taki wi e teke san taawan e du gi u fu bigi?\n„Soi taki yu e teke sani fu bigi.”—KOL. 3:15.\nSINGI 46 Gaantangi fi i, Yehofa\n1. Fa a Samaliyaman di Yesesi be deesi soi taki a sani di Yesesi du bigi gi en?\nTIN man be abi a takuu siki den e kai kokobe. Den á be e si enke den be o betee wan dei. Wan dei neen den si Yesesi, a moo Gaan Leliman a faawe. Den be yee taki Yesesi e deesi ala sowtu siki. Den be e biibi taki a poi deesi den tu. Neen meke den bali taki: „Yesesi, leliman, soi tyali-ati gi u baa!” Neen Yesesi deesi ala den. U sabi taki ala den tin man be e teke en fu bigi taki Yesesi deesi den. Ma a wan fu den namo soi Yesesi taki a sabi kiyoo *. Di a Samaliyaman ya betee, a daai go a Yesesi neen „a bali taanga gi Gadu daa”.—Luk. 17:12-19.\n2-3. (a) Saide son leisi u nai soi taawan taki den sani di den e du e bigi gi u? (b) San wi o luku aini a artikel ya?\n2 Leti enke a Samaliyaman u wani soi taawan taki den sani di den e du e bigi gi u. Ma son leisi wi e feegete fu gi taawan daa te den du wan sani gi u.\n3 Wi o luku aini a artikel ya saide u mu e taki efuso du sani di e soi taki den sani di taawan e du e bigi gi u. Wi o luku wantu toli aini Beibel fu sama di be e teke sani fu bigi anga sama di á be e teke sani fu bigi. Baka dati wi o luku wantu fasi fa u sa soi taawan taki den sani di den e du e bigi gi u.\nSAIDE U MU E SOI TAAWAN TAKI DEN SANI DEN E DU E BIGI GI U?\n4-5. Saide u mu e soi taawan taki den sani di den e du e bigi gi u?\n4 Yehofa a wan Gadu di e soi taki a sabi kiyoo. Wan fasi fa ai du a sani ya, na a belesi di ai belesi den sama di e du sani enke fa a wani (2 Sam. 22:21; Ps. 13:6; Mat. 10:40, 41). Beibel e gi u taanga-sikin fu „du sani enke fa u sabi taki Gadu seefi be o du sani” (Efe. 5:1). A di u wani waka a Yehofa baka meke u mu e soi taawan taki den sani di den e du e bigi u.\n5 Meke u luku wan taa sani saide u mu e soi taawan taki den sani di den e du e bigi gi u. Te wan sama gi u daa fu di u du wan sani gi den, wi e fii bun. Taawan e fii bun tu te u gi den daa fu wan sani di den du gi u. Den e si taki u fende wini fu a sani di den du. A sani ya e meke wi anga a sama toon bun mati.\n6. Saide a soi di wi e soi taawan taki u sabi kiyoo, de enke wan gowtu apaa?\n6 A abi wini te wi e soi taawan taki den sani di den e du e bigi gi u. Beibel taki: „Te wan sama taki wan sani na a bun yuu, da a sani di a taki de enke gowtu-apaa aini wan solufu beenki” (Odo 25:11). Efu den meke wan gowtu-apaa poti aini wan solufu beenki ná pikin moin a be o moin! Sama be o si a sani ya enke wan gaan gudu! Fa i be o fii efu wan sama gi yu a sani ya enke kado? A letiso taawan e fii te yu e taigi den taki den sani di den e du e bigi gi i. Leti enke fa wan gowtu-apaa nai poli gaw, a letiso a sama ná o feegete den sani di i taigi en fu soi en taki a bun di a du e bigi gi i. A o membee a sani ya en hii libi.\nDEN SOI TAKI DEN E TEKE SANI FU BIGI\n7. Enke fa Psalm 27:4 e soi, da fa David anga wantu taa psalm sikiifiman be e soi taki den e teke sani fu bigi?\n7 A omen sama di be e dini Gadu a fositen be e soi taki den e teke sani fu bigi. Wan fu den sama ya a David. (Leisi Psalm 27:4.) A be e si a dini di a be e dini Gadu enke wan gaan sani. Wi e si a sani ya te u luku den sani di a du. A omen gudu a gi fu meke a tempel. Te u luku den psalm efuso den singi di den bakapikin fu Asaf sikiifi, wi e si taki den be sabi kiyoo. Aini wan fu den singi di den sikiifi, den gafa Gadu fu den ’gaan sani di a du’ (Ps. 75:1). A sani ya e soi kiin taki David anga den bakapikin fu Asaf be e meke moiti fu soi Yehofa taki den sani di a du gi den be e bigi gi den. Fa i sa waka a den sama ya baka?\nSan a biifi di Pawlesi be sikiifi gi den Romesama e leli u fu a teke di u mu e teke sani fu bigi? (Luku paragraaf 8-9) *\n8-9. Fa Pawlesi soi den baala anga sisa fu Rome taki a be e teke den sani di den e du fu bigi? Fa sani waka di a du a sani ya?\n8 Apostel Pawlesi be soi taki a be e teke den sani di den baala anga sisa be e du fu bigi. Ala yuu a be e gi Gadu daa fu den baala anga sisa ya. Te a be e sikiifi biifi gi den kemeente, a be e soi den baala anga sisa taki a lobi den. Pawlesi kai 27 baala anga sisa nen aini den fosi 15 vers fu Romesama 16. Pawlesi sikiifi taki Preskela anga Akwila „be de kabakaba fu dede” gi en. Boiti dati a taki Feibe ’yeepi en anga omen taa baala anga sisa’. A gafa den baala anga sisa ya fu a taanga wooko di den be e du.—Rom. 16:1-15.\n9 Pawlesi be sabi taki den baala anga sisa fu Rome be e meke fowtu, ma toku a taki fu den bun sani di den e du na a kaba fu a biifi di a sikiifi gi den. Pakisei fa den baala anga sisa ya fii di den leisi a biifi fu Pawlesi ya aini a kemeente! A sani ya be musu meke den anga Pawlesi toon bun mati. Yu e gafa den baala anga sisa fi i kemeente te den du wan bun sani?\n10. San wi e leli te u luku a fasi fa Yesesi be e gafa den bakaman fi en fu den bun sani di den be e du?\n10 Yesesi be gafa den bakaman fi en di be de a Pikin Asiya fu den bun sani di den be e du. Di a bigin taki anga a kemeente a Tiyatira a taigi den taki: „Mi sabi fa yu e tyai iseefi. Mi sabi taki yu abi lobi anga biibi. Mi sabi fa yu e du a diniwooko. Yu e holidoo. Den sani di yu e du nownow, bigi moo den sani di i be e du fosi” (Openb. 2:19). Yesesi á taigi den namo taki den e go a fesi, ma a kai den bun manii fu den tu. Winsi fa Yesesi be abi fu wasikoi son wan fu den Kelesten a Tiyatira, toku den sani di a taki na a bigin anga a kaba gi den taanga-sikin (Openb. 2:25-28). Pakisei a faantiwowtu di Yesesi abi enke edeman fu ala den kemeente. A ná abi fu gi u daa fu den bun sani di wi e du. Tokuso ai soi u taki den sani di wi e du e bigi gi en. Owluman sa waka a Yesesi baka!\nDEN Á BE E TEKE SANI FU BIGI\n11. Enke fa Hebrewsama 12:16 e soi, da fa Esau be e si santa sani?\n11 A wan tyali sani taki son sama di kai aini Beibel á be e teke sani fu bigi. Esau a wan fu den sama ya. Esau mma anga en dda be lobi Yehofa. Den be e lesipeki en tu. Ma toku Esau á be abi lesipeki gi santa sani. (Leisi Hebrewsama 12:16.) Fa Esau soi a sani ya? A seli a leti di a be abi enke fosi manpikin gi en baala Yakopu fu wan peeti nyanyan ede (Gen. 25:30-34). Bakaten a hati Esau taki a be du a sani ya. A á be teke en fu bigi taki en a be a fosi manpikin, neen meke a á be abi leti fu kuutu di a á fende den sani di a fosi manpikin be mu fende.\n12-13. Fa den Islayelisama soi taki den á be sabi kiyoo? San a be a bakapisi?\n12 A omen sani Yehofa du gi den Islayelisama. Den be mu soi taki den e teke den sani ya fu bigi. Yehofa be puu den enke saafu a Egepte baka di a meke den tin ogii miti den Egeptesama. Baka dati Yehofa kii ala den Egepte suudati di be e lon a den baka aini a Lebi Se. A sani ya be bigi gi den Islayelisama te neen den singi gafa Yehofa. Ma den be tan soi Yehofa taki den sani di a du e bigi gi den?\n13 Di taa tesi miti den Islayelisama neen den feegete ala den bun di Yehofa be du gi den. Den be soi taki den á sabi kiyoo (Ps. 106:7). Fa den soi a sani ya? „Den Islayelisama bigin kuutu a Mosesi anga Aron ede.” Fu u mu taki en enke fa a de, da a Yehofa ede den be e kuutu (Ek. 16:2, 8). Yehofa á be lobi a sani di den du. Bakaten a meke ala den sama ya dede aini a sabana, boiti Yowsuwa anga Kalepu (Num. 14:22-24; 26:65). Meke u luku san u mu du fu wi á de enke den sama ya. Boiti dati wi o luku san u mu du fu de enke den sama di be e soi taki den e teke sani fu bigi.\nSOI TAKI YU E TEKE SANI FU BIGI\n14-15. (a) Fa man anga uman sa soi taki den e teke den sani di a taawan e du fu bigi? (b) Fa mma anga dda sa leli den pikin fu teke san taawan e du gi den fu bigi?\n14 Aini a osufamii. A hii osufamii e fende wini te ala sama aini a osu e soi taki den sani di taawan e du e bigi gi den. Te man anga uman e teke san a taawan e du fu bigi, den e toon moo bun mati. Ai moo makiliki gi den fu gi denseefi paadon tu. Wan man di e teke den sani di en uman e du fu bigi, nai luku namo taki a uman e du bun sani da a kaba, ma ai „opo taampu gafa en” tu (Odo 31:10, 28). A uman mu e taigi en man san a den sani di ai du, di e bigi gi en.\n15 Fa mma anga dda sa yeepi den pikin fu soi taawan taki den sani di den e du e bigi gi den? Ná feegete, a san yu enke mma anga dda e du a pikin e luku da ai du tu. Neen meke i mu e gi i pikin daa ala yuu te a du wan sani gi i, da den pikin fi yu o lobi gi sama daa tu. Leli den taki te wan sama du wan sani gi den, den mu gi en daa. Soi den taki a ná fu di i taigi den meke den mu gi daa, ma a mu komoto a den ati. Boiti dati i mu soi den taki taawan e fii bun te den gi den daa. Wan sisa den e kai Clary taki: „Di mma be abi 32 yali, neen wawan be mu solugu dii pikin. Di mi tapu 32 yali, neen mi bigin pakisei fa a be sa taanga gi en di a be abi a yali fu mi. Neen meke mi gi en daa fu a moiti di a meke solugu mi anga den baala fu mi. Taade ya a taigi mi taki a lobi pakisei a sani di mi be taigi en. A sani ya e meke a fii bun.”\nLeli i pikin fu soi taawan taki den sani di den e du e bigi gi den (Luku paragraaf 15) *\n16. Gi wan toli di e soi fa taawan e fii te yu e gafa den fu den bun sani di den e du.\n16 Aini a kemeente. Te wi e soi den baala anga sisa aini a kemeente taki den sani di den e du e bigi gi u, wi e gi den taanga-sikin. Jorge, wan owluman di abi 28 yali be siki wan gaan siki. Wan hii mun langa a á be man go a komakandaa. Di a bigin go a komakandaa baka, a á be man holi lezing. A taki: „Mi be e fii enke mi ná abi fa, bika mi á be man tyai den faantiwowtu fu mi. Ma baka wan komakandaa, neen wan baala taigi mi taki: ’Mi wani gi i daa fu a taanga-sikin di yu e gi mi anga mi osufamii. Ná pikin taanga-sikin i gi wi anga den lezing di i be holi den yali di pasa. Den yeepi mi osufamii fu u biibi kon moo taanga.’ A sani ya meke mi fii bun te neen wataa lon a mi ain. Mi be abi a taanga-sikin de fanowdu tuutuu.”\n17. Enke fa Kolosesama 3:15 e soi, da fa u sa soi Yehofa taki den sani di ai du e bigi gi u?\n17 Gadu e du omen sani gi u. Yehofa gi wi omen sani fu taanga u biibi. Yehofa e koboloiki den komakandaa, den buku anga den website fu a olikanisâsi fu leli u. I yee wan lezing, i leisi wan artikel efuso luku a broadcasting wan leisi kaba neen i taki: ’Disi a san mi be abi fanowdu’? Fa u sa soi Yehofa taki den sani di ai du e bigi gi u? (Leisi Kolosesama 3:15.) Wan fasi fa u sa du a sani ya, a te wi e gi en daa ala yuu te wi e begi.—Yak. 1:17.\nTe wi e yeepi kiin a komakandaa peesi wi e soi taki u sabi kiyoo (Luku paragraaf 18)\n18. Fa u sa soi taki u lobi den Kownukondee zaal fu wi?\n18 Den peesi pe wi e go dini Yehofa mu e de kiinkiin ala yuu, a so wi e soi taki den sani di ai du e bigi gi u. Te a de fu u kiin a Kownukondee zaal u mu e gi wan ana. U mu e yeepi seeka en tu. Boiti dati den sama di e wooko anga den computer anga den taa wookosani di e yeepi u fu yee bun a den komakandaa mu kenisi anga den sani ya fu den á booko den. Efu wi e solugu den Kownukondee zaal fu u bun, den o libi langa. U ná o abi fu seeka gaan sani a den tu. A sani ya e yeepi u fu wi á poli a moni di wi e koboloiki fu meke efuso seeka Kownukondee zaal a hii goontapu.\n19. San a toli fu wan kelen-owluman anga en uman e leli i?\n19 Den baala anga sisa di e wooko taanga. Te wi e gafa taawan fu den bun sani di den e du, a sani de sa meke den fii bun te tesi e miti den. Meke u luku a toli fu wan kelen-owluman anga en uman. Wan leisi den peleiki aini a koo wan hii dei. Ná pikin weli den weli di den doo osu. A peesi be koo te, neen a sisa go siibi anga a deki dyakiti di a be wei. A taa dei fi en neen a taigi a baala taki a á denki a o man du a kelen wooko moo. Aseefi dei de a beikantoo sende wan biifi gi a sisa. Den gafa en fu a moiti di ai meke fu holibaka gi en man anga a fasi fa ai holidoo. Den soi aini a biifi tu taki den sabi taki a á makiliki fu e siibi a wan taa peesi ala wiki. A baala taki: „Mi uman fii bun te noiti moo a taigi mi taki a wani fika a kelen wooko. A omen leisi a gi mi taanga-sikin fu go doo te mi be fii enke mi á poi moo.” A baala ya anga en uman du a kelen wooko wan sani fu 40 yali.\n20. San u mu meke moiti fu du ala dei? Saide u mu meke moiti fu du a sani ya?\n20 Meke u meke moiti ala dei fu soi taawan taki den sani di den e du e bigi gi u. Den sama fu a goontapu ya nai teke san taawan e du fu bigi. Kande na a sani di wi o taki efuso du o yeepi wan sama anga den booko-ede di a abi a dei de. A sani ya o yeepi u fu fende bun mati di o tan fu teego. Ma a moo pelensipali sani, wi o soi taki wi e waka a u Dda Yehofa baka, di lobi du bun gi sama. A sabi kiyoo tu.\nSaide u mu e soi taawan taki den sani di den e du e bigi gi u?\nFa son wan fu den sama di kai aini Beibel soi taki den sabi kiyoo?\nFa u sa soi taki wi e teke san taawan e du gi u fu bigi?\nSINGI 20 I gi wi i Manpikin\n^ paragraaf 5 San wi e leli fu a fasi fa u mu e soi taki wi e teke sani fu bigi, te u luku san Beibel e taki fu Yehofa, Yesesi anga a Samaliyaman di be abi kokobe? A artikel ya o leli u moo fu den toli ya. Wi o luku saide u mu soi taki wi e teke sani fu bigi anga wantu fasi fa u sa du a sani ya.\n^ paragraaf 1 SAN DEN WOWTU YA WANI TAKI: Te wan sama sabi kiyoo, da a wani taki a sama e soi taki ai si a sani di wan taawan du gi en enke wan gaan sani.\n^ paragraaf 55 SAN WI E SI A DEN FOWTOW: Den e leisi a biifi fu Pawlesi aini a kemeente a Rome. Akwila, Preskela, Feibe, anga taa baala anga sisa e poolo di den yee taki Pawlesi kai den nen aini a biifi.\n^ paragraaf 57 SAN WI E SI A DEN FOWTOW: Wan mma e leli en pikin fu soi wan gaandi sisa taki den sani di ai du e bigi gi en.\nMeke moiti fu abi safu-ati, da yu o meke Gadu piisii\nA Weiti fu Mosesi e soi taki Yehofa e du sani a wan letifasi, a lobi u\nONDOOFENITOLI A leli di mi Kelesten mma anga dda gi mi yeepi mi fu de koloku\nText Fasi fa i sa download sani A WAKITITOLEN (ANGA SUTUDI-ARTIKEL) februari 2019\nA WAKITITOLEN (ANGA SUTUDI-ARTIKEL) februari 2019


Beibel: okanisi tongo 1 Kolenti 1\n☰ 1 Kolenti 1 ◀ ▶\nA fosi biifi di Pawlesi sende gi den Kolenti biibisama\nWe, na a gaan balinen apaiti bosikopuman fu Masaa Jesesi di den e kai Pawlesi, ne en sikiifi a biifi ya sende gi wanlo biibisama fu Masaa Jesesi di be e tan na a kondee di den e kai Kolenti. Da na den apaiti bosikopuman fu Masaa Jesesi ya seefi den be e kai, aposteli. Da na Masaa Jesesi seefi be kai en kon poti toon aposteli. Ne enseefi be tyai a bosikopu fu Masaa Jesesi go gi den sama fu Kolenti Foto, te den daai den libi kon e biibi a Masaa Jesesi. Da a sikiifi a biifi ya fu di den sama fu Kolenti Foto fosi be sikiifi en wan biifi akisi en somen sani fu fa den mu libi a biibi libi. We, ne a sikiifi piki den baka fa den mu libi a biibi libi.\nMa soseefi tu, a sikiifi den fu di a yee taki den nái libi a biibi libi enke fa a be leli den. We, a bali den fu den daai kon e libi baka enke fa a fiti Masaa Gadu.\nPawlesi e bali odi\n1 Masaa Gadu wani, ne a kai mi Pawlesi ya poti enke apaiti bosikopuman fu Kelestesi Jesesi. Mi anga u biibi baala Sositenesi e sikiifi a biifi ya.\n2 A de gi a hii kulu sama a Kolenti Foto di Masaa Gadu kai kon poti apaiti fasi enke sama fi en seefi. Soseefi u di mokisa libi anga Kelestesi Jesesi. Ibii taawan seefi di e kai wi Masaa Jesesi Kelestesi nen suku yeepi.\nPawlesi e gi Masaa Gadu daa\n4 We, mi e gi Masaa Gadu daa ibii yuu naamo. Bika a teke gaan bun ati fasi namo luku yu de seefi, fu di i mokisa libi anga Kelestesi Jesesi. 5 Namo, ne a gi yu ala san yu fanowdu, te doo yu mofu seefi kon poi taki a sowtu fasi di a wani. Soseefi yu fusutan poi sabi sani fi en tu. 6 Na so yu kon moo si taki, a bosikopu fu Kelestesi, di wi ya be gi u de na tuutuu sani. 7 Da dati sa meke i poi taampu, fu luku wi Masaa Jesesi Kelestesi fu kon baka, sondee fu mankei den apaiti taanga di Masaa Gadu e gi, fu wooko, di a teke gaan bun ati fasi namo luku yu de. 8 Soseefi, da enseefi taampu, fu oli yu doo, meke finga á sa poi soi, fu kaagi yu anga leti na a dei di wi Masaa Jesesi Kelestesi o doo baka. 9 Fu tuu, Masaa Gadu de fitoow fasi, da ai du san a paamisi. Ne enseefi kai yu kon, fu libi makandii anga en Manpikin, Jesesi Kelestesi di de wi Masaa.\nPawlesi e bali biibisama anga\n10 Biibiwan! Na ini a nen fu wi Masaa Jesesi Kelestesi, mi e bali u taki, denki sani fu Kelestesi go na a wan se. De sondee sitee fasi. Kaba anga paati fasi. Libi fiti makandii a wan. 11 Bika mi yee dise taki, kwali de a u mindii de. Na so sama na a osu fu Kolowei kon piki mi ya. 12 Den taigi mi fa sowan e taki anda taki, ai teke a baka futu fu Pawlesi. Taawan taki, ai teke fu Apolos. Taawan taki, ai teke fu Kefasi. Taawan taki, na den teke fu Kelestesi.\n13 Ma fa u sa paati useefi so? Bika a ná Kelestesi paati u poti so. Enke fa mi Pawlesi de ya, mofina fu mi! Mi á be teke dede a koloisi fu pai gi wan enkii sama, da mi nen á meke fu kai dopu sama. 14 Mi e gi Masaa Gadu daa taki, mi á be dopu wan enkii sama de. Boiti Kelesiposi anga Gaayosi. 15 Da sama á poi taki, mi kai mi nen dopu en de. 16 Tan, osi? Mi be dopu Stefanasi anga sama fi en osu de tu. Ma mi á denki taki, mi be dopu taa sama de moo. 17 Bika Kelestesi á sende mi fu teke dopu wooko poti a fesi. Ma mi mu taki en Bun Nyunsu wan fasi di nái waka anga gaan kufaliki wowtu fu goontapu koniman. Bika dati o poli a taanga fu san Kelestesi du na a koloisi fu yeepi sama.\nA koni fu Masaa Jesesi wooko\n18 Ma a hii toli fu a koloisi na wan soso sani gi sama di de fu kaba a soso tego. Ma na sama di fende a yeepi fu Masaa Gadu e si a taanga fi en bosikopu. 19 Na so meke Masaa Gadu Buku be sikiifi a fesi taki:\n“Mi o soso gaan kufaliki wowtu fu goontapu koniman.\nA hii fusutan fu sama seefi di abi fusutan libisama fasi.”\n20 Dati taki, fu Masaa Gadu se, da a denki fu goontapu koniman wai poti a wanse enke wisiwasi sani. Soseefi di fu leliman fu Dyuweiti anga goontapu takiman tu. 21 Bika na Masaa Gadu abi ala koni. Ma a á meke wan enkii sama a goontapu anga koni fu poi sabi enseefi. Namo a poti fu yeepi sama di teke biibi na a bosikopu di wi e paati, da sama e si dati enke na soso sani. 22 Bika Dyusama nái teke biibi makiliki. Den e wani si wonduu enke maiki fosi. Taa foluku wani yee gaan kufaliki wowtu fu goontapu koniman fosi. 23 Ma wi dati e taki namo fu a Kelestesi di dede a koloisi. Da ai ati Dyusama enke na sani fu wai puu a pasi. Taa foluku dati e kai dati wisiwasi toli sondee yeepi. 24 Ma sama di Masaa Gadu kai kon toon fi enseefi e si a taanga fu a bosikopu ya. Soseefi a koni fasi fa Masaa Gadu wooko de. Winsi na Dyu ofu taa foluku biibiwan. 25 We, libisama e soso a koloisi toli! Ma na dati e soi a gaan dipi koni fu Masaa Gadu di pasa ala gaan koni fu goontapu. Den e kai en sani sondee taanga. Ma na dati e soi Masaa Gadu taanga di bigi moo ala taanga fu goontapu.\n26 Bika biibiwan! Luku u di Masaa Gadu kai kon toon sama fi enseefi de. Somen fu u á be de fu teke kai koniman. Somen fu u á be de fu teli enke bigiman anga makiti. Somen fu u á komoto a gudu balinen famii. 27 Bika na san goontapu e soso, na dati Masaa Gadu teke fu wisiwasi goontapu koniman. Soseefi a teke u di goontapu e kai sama sondee makiti, fu wisiwasi goontapu makiti bigiman. 28 Soseefi a teke u puu a mofina famii. Soseefi sama di goontapu e kai noti. Soseefi sama di goontapu e si lagi. Bika na so Masaa Gadu wani wooko fu wisiwasi ala san goontapu e teke fu bigi. 29 Da sama ná o de fu gafa enseefi a Masaa Gadu fesi taki, a de wan sani. Kweti!\n30 Bika ne en du a hii wooko di mokisa wi libi anga Kelestesi Jesesi, di tyai u kon si Masaa Gadu koni. Bika a meke u kon de bun gi en. Soseefi u kon de apaiti fasi fu goo kon tan fa a wani. Soseefi u sa go doo a libi pe u sa kaba koti paati anga takuudu anga ogii. 31 Na so meke Masaa Gadu Buku be sikiifi a fesi taki: “Meke sama kaba gafa denseefi. Gafa Masaa Gadu wawan namo!”


Paladeisi a goontapu—Na anainsitoli efuso tuu toli?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Kanadatongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Mauritius Kriorotongo Mayatongo Mbunda Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Navayotongo Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Telugutongo Tetun Dili Tiftongo Tigrinyatongo Tok Pisintongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nPraslin, Seychelles, aini 1881 a ya a edeman fu suudati di den e kai Gordon taki a fende a dyali fu Eden\nPaladeisi! Buku di abi omen moin kololu e meke lekalaama gi wantu moin peesi pe sama sa go koi. Den e kai den sowtu moin peesi ya „paladeisi”. Den taki te i de ape yu e feegete ala den booko-ede fi i. Ma u sabi taki te u kon a osu baka, a denseefi polobelema anga booko-ede wi e abi.\nA soso moin sani anga piisii sani wi e pakisei te u yee paladeisi. Neen meke wi e akisi useefi son leisi taki: ’Paladeisi a wan anainsitoli? Efu a wan anainsitoli, da saide sama e angii fi en so? Paladeisi a wan peesi di o de a tuutuu?’\nPE A TOLI FU A PALADEISI KOMOTO?\nDen ondoo-ondoo yali di pasa, a omen sama be e meke moiti fu sabi sani fu a paladeisi. Somen fu den sama ya, a di den leisi fu a dyali fu Eden aini Beibel meke den be wani sabi moo. Saide a dyali fu Eden be moin so? Beibel taki: „Neen Yehofa Gadu meke ala sowtu bon goo na a doti. Den bon be moin. Den sii di den be e meke be bun fu nyan.” A dyali be moin. A peesi pe a be de be bun tu. A sani di be e meke a moo moin na a bon di den be e kai „Libi” di Gadu be poti na a dyali mindii.—Genesesi 2:8, 9.\nA Beibel buku Genesesi taki fo liba be de aini Eden. U sabi tu fu den liba ya ete. Den e kai den Tigris (efuso Hiddekel) anga a Eufraat liba (Genesesi 2:10-14). Den tu liba ya e lon pasa Persiya Golf anga Irak, di be de wan pisi fu Persiya fosi.\nA paladeisi a wan sani di den Persiyasama gwenti. Wan matamata fu Persiya de a wan peesi pe sama e go luku fositen sani a Filadelfia, wan foto na Ameekankondee. A matamata ya meke aini den yali 1600. Wan moin dyali di abi bon anga boomiki de na a matamata ya. Aini Persiyatongo na aseefi fasi fa den e kai wan boomiki dyali, den e kai Paladeisi. Den sani di de na a matamata ya, a denseefi sani di Beibel taki be de aini Eden.\nA omen nasi e gi toli fu paladeisi a hii goontapu, aini omen tongo. Libisama foloisi go na ala se fu goontapu, tokuso den e taki fu a paladeisi ete. Ma baka omen ondoo yali, den mokisa a toli fu a paladeisi anga den sani di den e biibi. Den mokisa a toli ya anga anainsitoli tu. Aini a ten ya seefi te wan peesi moin gi wan sama a paladeisi ai kai en.\nA SUKU DI SAMA SUKU A PALADEISI\nSon sama di e go a peesi fu ondoosuku sani taki den fende a paladeisi. Wan fu den man ya a Charles Gordon, wan edeman fu suudati fu Ingiisikondee. A go na a tabiki di den e kai Seychelles aini a yali 1881. Di a doo a peesi di den e kai Vallée de Mai, a be moin gi en te neen a denki taki na a dyali fu Eden a doo. Wan olikanisâsi a hii goontapu e kibii den sowtu peesi ya fu den á poli (World Heritage site). Di Christopher Columbus wan man fu Italiyakondee doo na a tabiki di den e kai Hispaniola aini a yali 1500, a be denki taki a be de koosube fu a dyali fu Eden. Nownow den e kai a tabiki ya Dominika anga Haiti.\nKaita di e soi pe a paladeisi be de. Wan buku di e taki fu fositen toli, abi moo enke 190 fu den sowtu gaandi kaita ya. A omen fu den e soi fa Adan anga Efa be de aini Eden. Fu ala den kaita ya, wan gaandi kaita fu a yali 1300 de. Den e kai a kaita ya Beatus fu Liébana. Wan faki de a tapuse fu a kaita. Den maiki fo liba aini a faki, „Tigris”, „Eufraat”, „Pison” anga „Geon”, da a paladeisi de a mindii. Den fo uku fu a faki, e soi fa den Kelesten paati go na ala se fu goontapu. Den sani ya e soi taki winsi fa wi á sabi pe a tuutuu paladeisi be de, tokuso a de aini libisama pakisei ete.\nJohn Milton, a wan man di be e libi aini den yali 1700. A man ya be e sikiifi Ingiisi puwema. Wan fu den balinen puwema di a sikiifi a du fu Paradise Lost (A Paladeisi lasi). A puwema ya e taki fu a toli di sikiifi aini Genesesi, di Gadu be yaki Adan puu a Eden di a sondu. A sikiifi taki libisama o libi fu teego a goontapu. A taki: „Da a goontapu o toon wan paladeisi.” Bakaten a sikiifi wan taa puwema neen a kai en Paradise Regained (U fende a Paladeisi).\nSAMA POTI PAKISEI A TAA SANI\nDen sani di u luku te anga now e soi kiin taki aini a ten di pasa, libisama be e angii fu sabi sani fu a paladeisi di be de a goontapu. Ma saide sama nai poti pakisei na a sani ya moo? Enke fa a buku Mapping Paradise e soi, ’a moo gaan polobelema a di keliki fesiman nai booko den ede anga a peesi pe a paladeisi be de’.\nGaanse sama di e go a keliki e biibi taki a hemel den o go tan, den ná o tan aini wan paladeisi a goontapu. Ma Beibel taki a Psalm 37:29: „Den sama di e libi a wan leti fasi o fende a goontapu, a den o tan neen fu teego.” Nownow a goontapu nai gei wan paladeisi seefiseefi. Ma san e yeepi u fu biibi taki a sani di sikiifi aini a tekisi o pasa tuutuu? *\nA HII GOONTAPU O TOON WAN PALADEISI\nYehofa a Gadu di be meke a fosi paladeisi paamisi taki a o meke en baka. Fa a o du a sani ya? Pakisei a begi di Yesesi be leli u. A be taki u mu begi taki: „A Kownukondee fi i mu kon. Meke sani waka a goontapu enke fa i wani, enke fa sani e waka a hemel.” (Mateyesi 6:10) A Kownukondee a wan tiimakiti. Di Yesesi o tii a hii goontapu, a o puu ala den libisama di e tii na a goontapu (Daniyeli 2:44). Di a Kownukondee ya o tii, Gadu o „meke” goontapu toon wan paladeisi enke fa a paamisi.\nGadu be meke a polofeiti Yesaya sikiifi aini Beibel fa a paladeisi o de. Ala den ogii di e pasa a goontapu ná o de moo (Yesaya 11:6-9; 35:5-7; 65:21-23). Wi e gi i taanga-sikin fu teke wantu miniti fu leisi den tekisi ya aini i Beibel. A sani ya o yeepi i fu si san Gadu o du gi den sama di e libi enke fa a wani. Den sama ya o tan aini a paladeisi. Boiti dati Gadu o piisii anga den. Adan lasi den sani ya di a taangayesi Gadu.—Openbaring 21:3.\nSaide u sa biibi taki a goontapu o toon wan paladeisi? Beibel taki: „Hemel a fu Yehofa, ma a goontapu, a libisama a gi en.” Wi e biibi taki a paladeisi o kon bika „na a sani ya Gadu, di á poi lei, paamisi u senten kaba” (Psalm 115:16; Titesi 1:2). Beibel e paamisi u taki wi o libi fu teego aini wan paladeisi. A sani ya e gi u piisii tuutuu!\n^ paragraaf 15 A bun fu sabi taki aini a Koran, vers 105 efuso sura 21, Al-Anbiya’ [Den Polofeiti], sikiifi: „Den leti ati wan di e dini Mi, o fende a goontapu.”


Ondoofenitoli: Fo mason toon Yehofa Kotoigi | Felisa anga Araceli Fernández\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nigeriaans Pidgin Nisematongo Nyanekatongo Okanisitongo Otetelatongo Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\nFo mason toon Yehofa Kotoigi\nEnke fa Felisa anga Araceli Fernández gi a toli\nWan leisi mi pikin sisa Araceli ati be boon, neen a bali mi wan gaan bali. A taki: „Ná taki anga mi moo. Mi á wani yee sani fu a keliki fi i. Yu e sipan mi ede. Mi buuse i!” Mi fii en te, di a taigi mi den sani ya. Nownow a 91 yali mi abi, toku mi á feegete a sani ya. Ma leti enke fa Peleikiman 7:8 taki: „A kaba fu wan toli, bun moo a bigin fi en.”—Felisa.\nFelisa: Mi kiya a Sipanyookondee. Den famii fu mi a be gaan kelikiman. Den á be e pee anga a keliki fu den. Tin na dii famii fu mi a be pastoo efuso heiheiman a Lomusu keliki. Wan omu fu mi be e leli pikin a wan Lomusu sikoo. Di a dede, neen a moo bigiman fu Lomusu keliki di den e kai Pope John II gi en gaandi. A kai en wan santa sama. Nda be e meke sani anga insii. Mma be e paandi goon. Mma anga nda be abi ati pikin, ma mi na a moo gaanwan.\nDi mi be abi 12 yali neen feti booko a Sipanyookondee. Baka a feti, neen den sooto nda, bika a á be wani holibaka gi den sama di be e tii a kondee. Mma sende dii pikin sisa fu mi, Araceli, Lauri, anga Ramoni go a wan peesi pe mason e tan a Bilbao, bika a á be poi solugu ala u. A be sabi taki den á be o pina fu nyanyan na ape.\nAraceli: A ten de a 14 yali mi be abi, Lauri be abi 12 yali, Ramoni be abi 10 yali. Ná pikin angii u be e angii fu u famii. A wi be mu e kiin a peesi pe den mason be e tan. Baka tu yali, neen den mason sende u go a Zaragoza, a wan moo gaan peesi pe den be e solugu gaansama. A wi be mu kiin a kukuu. Ná pikin weli u be e weli, bika a wooko ya be ibi.\nFelisa: Baka di den sisa fu mi go a Zaragoza, neen mma anga wan omu fu mi di be de pastoo taki den o sende mi go anda tu. Den be si taki wan boi lobi mi, ma den á be wani mi de anga en, neen meke den be wani puu mi ape. Mi be lobi keliki, neen meke mi poolo di mi yee taki den be wani sende mi go wan pisiten a wan osu pe mason e tan. Mi be e go a keliki ala dei. Boiti dati, mi be wani toon wan zendeling fu Lomusu keliki enke wan fu den famii fu mi na a Afiikankondee.\nA kukutu-ana: A osu fu den mason a Zaragoza, wan foto fu Sipanyookondee; a leti-ana: Nácar-Colunga Beibel\nDi mi be de na a osu fu den mason, mi á be e poi du den sani di mi be wani du. Den mason á be wani mi go dini Gadu a wan taa kondee. Na a sani de meke mi go a osu baka wan yali. Mi go yeepi a omu fu mi di be de pastoo. Mi be e yeepi en anga den wooko fi en. Ala neti u be e begi a begi di Lomusu sama gwenti begi. Mi be lobi seeka den boomiki aini a keliki. Mi be e wei koosi gi den pobiki fu Maliya anga den taa pobiki tu.\nAraceli: Di mi go a Zaragoza, neen mi sweli taki mi o toon wan mason. Baka di mi meke a sweli ya neen den mason paati mi anga den sisa fu mi. Den sende mi go a Madrid. Den sende Lauri go a Falensiya, neen den fika Ramoni a Zaragoza. Di mi go a Madrid a pe den mason e tan, neen mi sweli du fu tu toon taki mi o toon wan mason. Ná pikin wooko u be e wooko, bika tyaipi sikoo pikin anga gaandi sama be e kon tan na a peesi ya. A pe den siki sama e tan mi be e wooko.\nMi be wani toon wan mason te. Mi denki u be o go e leisi Beibel ala yuu. Ma a ná san mi be denki be e pasa. Den á be e koboloiki Beibel. Den á be e taki fu Gadu anga Yesesi seefi. Den leli mi wantu sani aini Lateinitongo. Den leli mi sani fu den sama di Lomusu keliki e si enke santa sama. Boiti dati mi be e dini Maliya. A den sani ya namo mi leli ape. Ma moo gaanse, a taanga wooko u be e du.\nDi mi si so neen mi ede bigin simpan. Mi ati be e boon tu. Mi bigin pakisei taki a sosokaali mi de ape e wooko e gudu taa sama. A moo betee mi be e wooko moni fu yeepi mi famii. Neen mi taigi a mason di be e teke fesi taki mi wani gwe. Di mi taigi en so, neen a sooto mi aini wan kambaa. A be denki a sani ya be o meke mi kengi pakisei.\nDen mason be puu mi aini a kambaa di den be sooto mi, ma di den si taki mi de anga a gwe sani ete, neen den sooto mi baka. Di den sooto mi dii leisi, neen den taigi mi taki efu mi wani gwe, da mi mu sikiifi wan biifi taki: „Mi wani gwe, bika mi wani dini Saatan, mi á wani dini Gadu moo.” Mi dyombo di den taigi mi a sani de. Anga ala fa mi be wani gwe, toku mi á be wani sikiifi a sani de. Bakaten mi taigi den taki mi wani taki anga a pastoo. Di mi anga a pastoo miti neen mi taigi en ala sani. Den bigiman be gi en pasi fu sende mi go a Zaragoza baka na a osu fu den mason. Di mi tan ape dii mun, neen den meke mi gwe. A á teke langa Lauri anga Ramoni gwe tu.\nA BUKU DI MEKE U NAKI PAATI\nFelisa: Baka wan pisiten neen mi toow. Di mi toow neen mi go a Cantabria, wan foto a Sipanyookondee. Di mi be e tan ape, mi be e go a keliki ete. Mi á be e puu dei. Di mi go wan sonde a keliki, neen wan fu den pastoo bali taki: „U si a buku ya!” A soi wi a buku di den e kai De waarheid die tot eeuwig leven leidt (A tuu di o meke i fende teego libi). Neen a taki: „Efu wan sama gi i a buku ya, i mu tyai en kon gi mi efuso i mu towe en!”\nMi á be abi a buku de, ma mi be wani wan. Baka wantu dei neen tu uman kon a mi osu. Den uman ya a be Yehofa Kotoigi. Di den kon, neen den gi mi a buku di a pastoo be taki u mu towe. A neti de mi leisi a hii buku. Di den kon baka, neen den akisi mi efu mi wani den kon leli mi. Mi piki den taki mi wani.\nDe waarheid die tot eeuwig leven leidt (A tuu di o meke i fende teego libi)\nNá a tide mi be wani libi enke fa Gadu wani. Neen meke di mi kon sabi Yehofa, mi lobi en anga mi hii ati. Mi be wani yeepi taa sama fu sabi Yehofa. Mi dopu aini 1973. Solanga mi be fende a okasi, mi be e taki fu Yehofa anga den famii fu mi. Ma den á be e aliki, moomoo mi sisa Araceli. A be fende taki a wan falisi keliki mi de.\nAraceli: Den á be e libi bun anga mi na a peesi pe den mason e tan, neen meke mi á be lobi a keliki fu mi moo. Ma tokuso ala sonde mi be e go a keliki. Ala dei mi be e begi a begi di den Lomusu sama gwenti begi. Mi be wani fusutan a Beibel, neen meke mi begi Gadu fu a yeepi mi. Ma di Felisa taigi mi san a be e leli, mi be e si enke a law a be e law. Mi á be e biibi den sani di a be e taki.\nBaka wantu yali mi go a Madrid baka. Na anda mi go wooko. Na anda mi toow tu. Den yali di pasa, mi kon si taki den sama di e go a keliki nai du den sani di den e leli. Neen meke mi á be e go a keliki moo. Mi á be e si den sama di den Lomusu keliki be e kai santa sama, enke santa sama moo. Mi á be e biibi taki sama e boon aini gaan faya moo. Mi á be e biibi taki den pastoo be poi gi sama paadon fu den sondu fu den. Mi towe ala den pobiki di mi be e dini. A ten de, mi á be sabi efu a wan bun sani mi be e du. Mi be booko-saka, ma tokuso mi be e begi Gadu taki: „Mi wani sabi i. Yeepi mi!” Yehofa Kotoigi be e koko a mi doo, ma noiti mi be e opo a doo. Mi á be e fitoow nawan keliki.\nMi sisa Lauri be e tan a Faansi. Ramoni be e tan a Sipanyookondee. A ten fu 1980, neen den bigin sutudeli Beibel anga Yehofa Kotoigi. Mi be e si enke a soso lei den Kotoigi be e leli den. Bakaten neen mi miti Angelines. Mi anga en be e tan na a wan biiti. U toon mati. Angelines a be wan Yehofa Kotoigi. A omen leisi en anga en man akisi mi efu mi wani den sutudeli Beibel anga mi. Den be si taki winsi fa mi á be lobi keliki, tokuso mi be wani fusutan a Beibel. Baka wan pisiten neen mi taigi den taki: „A bun. Mi o sutudeli anga u, ma a mi Beibel mi o koboloiki!” Na a Nácar-Colunga Beibel mi be abi.\nA BEIBEL TYAI U KON A WAN\nFelisa: Mi dopu aini 1973. A ten de a 70 Kotoigi namo be de a Santander, wan foto a Cantabria. A pisi pe u be e peleiki be bigi. A omen kampu u be e go, neen meke u be abi wagi fanowdu fu be go na ala den kampu.\nMi sutudeli anga omen sama den yali di pasa. A 11 fu den sama ya dopu. Gaanse fu den a be Lomusu sama. Mi be mu abi pasensi anga den. Leti enke mi, den be abi ten fanowdu fu fusutan taki den sani di den be e biibi á be lei. Mi be sabi taki na a Beibel anga a yeye fu Yehofa namo man yeepi wan sama fu kengi, fu man fusutan den tuu sani di ai leli (Hebrewsama 4:12). A kiyoo fu mi di den e kai Bienvenido a be wan sikowtu. A dopu aini 1979. Mi mma bigin sutudeli Beibel fosi a dede tu.\nAraceli: Di den Kotoigi be e kon leli mi, mi á be e fitoow den! Ma baka di den kon wan pisiten, neen mi bigin fitoow den. Den Kotoigi be e du den sani di den be e leli mi. A biibi fu mi be e kon moo taanga. Mi be e moo fitoow a Beibel tu. Den sani de be e meke mi fii bun. Wantu biitisama be si taki mi kengi. Den taigi mi taki: „Araceli, yu á mu komoto na a pasi di i de nownow.”\nMi e membee ete fa mi begi wan leisi taki: „Mi e gi i daa Yehofa di yu á gi abaa. Yu opo a pasi gi mi fu fende a sani di mi be wani.” Na a Beibel mi be wani fusutan. Mi begi mi sisa Felisa fu a gi mi paadon fu den hati sani di mi taigi en. Fanafu a dei de, u nai kwali moo, ma u lobi gi toli fu den sani di sikiifi aini Beibel. Mi dopu aini 1989 di mi be abi 61 yali.\nFelisa: Nownow mi abi 91 yali. Mi man dede kaba. Mi á poi du den sani di mi be gwenti du moo. Ma toku mi e leisi Beibel ala dei. Solanga mi abi a okasi mi e go a peleikiwooko anga komakandaa.\nAraceli: Mi lobi taki fu Yehofa anga den pastoo anga den mason di mi e miti, bika miseefi a be wan mason. Mi be abi wan bun takimakandaa anga son wan fu den. Mi paati den buku fu u gi omen fu den tu. Mi e membee ete taki baka wantu leisi di mi taki anga wan pastoo, a taigi mi taki den sani di mi e taki a tuu. Ma a taki: „Pe mi o go anga a yali ya? San den sama fu a keliki fu mi o taki? San den famii fu mi o taki?” Neen mi akisi en taki: „San Gadu o taki?” A be si taki mi abi leti. Mi si tu taki a be e pakisei den sani di mi taigi en. Ma a gei enke a á be abi ati sai fu kengi.\nNoiti mi o feegete a dei di a kiyoo fu mi taigi mi taki a wani go a komakandaa anga mi. A be pasa 80 yali kaba di a go a komakandaa a fosi leisi. Di a kon a dei de, noiti moo a misi komakandaa. A be e sutudeli a Beibel anga den Kotoigi. Baka wan pisiten a bigin paati a bun nyunsu gi taawan. Mi e membee ete fa mi anga en be e du omen piisii sani aini a peleikiwooko. Ma a dede tu mun fosi a dei di a be o dopu.\nFelisa: Di mi bigin dini Yehofa, den dii pikin sisa fu mi ati be e boon. Ma bakaten denseefi kon a waaleiti. A sani ya switi gi mi te. Fanafu a ten de, a den toli fu Yehofa anga den sani di sikiifi aini Beibel wi e taki te u miti. Nownow mi anga den sisa fu mi e dini Yehofa. *\n^ paragraaf 29 Araceli abi 87 yali, Felisa abi 91 yali, Ramoni abi 83 yali. Te anga a dei fu tide, den e dini Yehofa anga den hii ati. Lauri dede aini 1990. Enseefi be e dini Yehofa anga en hii ati.


„Kee anga den sama di e kee”—Romesama 12:15 | Wakititolen\n„U mu e gi makandaa taanga-sikin, u mu e yeepi makandaa.”—1 TESALONIKASAMA 5:11.\nFa Yehofa e toosutu u?\nSowtu tekisi sa toosutu sama di de anga buduufu na ati?\nFa a kemeente sa toosutu den sama di de anga buduufu na ati?\n1, 2. Saide wi o luku fa u sa toosutu den sama di e kusumi? (Luku a fowtow na a bigin.)\nSUSI taki: „Beina a wan hii yali u kusumi di a boi fu u dede. A du wi ogii te.” Wan baala di uman dede wanboowanboo taki: „Mi á poi taigi i fa mi e fii.” A tyali taki a omen sama den nowtu ya e miti. A omen Kelesten aini a ten ya á be denki taki wan sama fu den be o dede fosi Alimakedon. Kande wan sama fi i dede efuso kande i sabi wan sama di e kusumi. Efu a sani ya pasa, da kande yu e akisi iseefi taki: ’Pe wan sama di e tyali sa fende toosutu?’\n2 Son sama taki te wan sani miti wan sama, baka wan pisiten a nai kusumi moo. Ma a so sani e waka ala yuu? Wan sisa di man dede taki: „Mi e si enke a den sani di wan sama e du ala dei, e yeepi en fu a á kusumi moo.” Te wan sama e kusumi, a abi ten anga taanga-sikin fanowdu fu kisi enseefi. Ma san sa yeepi den sama di e kusumi fu fii moo bun?\nYEHOFA NA „A GADU DI E TOOSUTU SAMA”\n3, 4. Saide u sa biibi taki Yehofa e fusutan fa wi e fii te wan sama fu u dede?\n3 U Dda Yehofa abi tyali-ati. Neen na a moo pelensipali sama di e toosutu u. (Leisi 2 Korentesama 1:3, 4.) Sama á de di abi tyali ati enke Yehofa. A paamisi en foluku taki: „A miseefi e toosutu u.”—Yesaya 51:12; Psalm 119:50, 52, 76.\nYehofa e angii fu a dei di a o weki den sama di be e dini en\n4 Yehofa sabi fa wi e fii te wan sama fu u dede, bika sama di a lobi dede tu. Wantu fu den sama ya a Abalaham, Isaki, Yakopu, Mosesi, anga Kownu David (Numeri 12:6-8; Mateyesi 22:31, 32; Toli 13:22). Beibel e soi taki Yehofa e angii fu weki den baka (Yopu 14:14, 15). A ten de, den o piisii tuutuu. Den o gusontu. Holi a pakisei taki Yehofa luku duun fa den kii en fosi Manpikin. Beibel taki Yesesi be e ’meke Gadu piisii’ (Odo 8:22, 30). Wi á poi sabi fa Yehofa fii di a si fa sama kii en Manpikin a wan ogii-ati fasi.—Yohanisi 5:20; 10:17.\n5, 6. Fa Yehofa e toosutu u?\n5 U sa biibi taki Yehofa o yeepi u. Neen meke wi á mu feele fu taigi en fa wi e fii. Ai gi u taanga-sikin fu sabi taki Yehofa sabi fa wi e fii. Ai gi u taanga-sikin tu fu sabi taki ai toosutu u! Ma fa ai du a sani ya?\n6 A santa yeye di Yehofa e gi u a wan fu den fasi fa ai toosutu u (Toli 9:31). Yesesi be taki efu u begi Yehofa a santa yeye a o gi wi en. A santa yeye na a moo taanga kaakiti di de (Lukasi 11:13). Susi di u be taki fi en na a bigin taki: „A omen leisi u saka kini begi Yehofa fu a toosutu u. Ala yuu te u begi en ai yeepi u fu fii moo bun.”—Leisi Filipisama 4:6, 7.\nYESESI SEEFI SABI FA WI E FII\n7, 8. Saide u sa biibi taki Yesesi o toosutu u?\n7 Den sani di Yesesi be e taki anga den sani di a be e du di a be de a goontapu, be e soi taki a abi den manii fi en Dda (Yohanisi 5:19). Yehofa be sende Yesesi kon a goontapu fu toosutu „den sama di booko-saka” anga „ala den sama di e tyali” (Yesaya 61:1, 2; Lukasi 4:17-21). Den sama be sabi taki Yesesi be e fusutan fa den e fii. Den be sabi tu taki a be wani yeepi den.—Hebrewsama 2:17.\n8 Kande son mati anga famii fu Yesesi dede di a be yonkuu. A gei a yonkuuyonkuu Yesesi be de di en kweki dda Yowsefu dede. * (Luku a maiki a ondoo.) Yesesi a be wan yonkuuwan di be e booko en ede anga taawan. Pakisei fa a be e fii di a si fa en mma anga den baala anga sisa fi en be e kee di a sani ya be miti den.\n9. Fa Yesesi soi tyali-ati di Lasalesi dede?\n9 Di Yesesi be de a goontapu, a be soi taki a be sabi san e miti libisama. A be e fii gi den tu. Di en bun mati Lasalesi be dede, tyali kisi en di a si fa Maliya anga Maata be e kee. Tyali kisi en te neen enseefi kee, winsi fa a be sabi taki a be o weki Lasalesi baka.—Yohanisi 11:33-36.\n10. San o yeepi u fu biibi taki Yesesi sabi fa wi e fii?\n10 Fa den sani di Yesesi taki sa toosutu wi aini a ten ya? Beibel e soi kiin taki Yesesi á kengi. A taki: „Yesesi Kelestesi na aseefi eside anga tide. A so a o de fu teego” (Hebrewsama 13:8). Beibel e kai en „a Moo Pelensipali Fesiman di e gi libi”, bika neen meke wi abi a okasi fu libi fu teego. Yesesi sabi fa wi e fii te u de anga buduufu na ati. Boiti dati a „poi yeepi den sama di tesi e miti” (Toli 3:15; Hebrewsama 2:10, 18). Neen meke u sa biibi taki ai hati Yesesi te a si sama e pina. A sabi san e miti den. A poi toosutu den „na a moo bun yuu”.—Leisi Hebrewsama 4:15, 16.\nWI E „FENDE TOOSUTU AINI A WOWTU FU GADU”\n11. Sowtu tekisi e toosutu i?\n11 A Beibel toli di e soi fa tyali be kisi Yesesi di Lasalesi be dede, a wan fu den toli di e gi u taanga-sikin. A sani ya nai foondoo wi „bika ala sani di sama be sikiifi fositen, be sikiifi fu leli u wan sani. Den sani ya e yeepi u fu holidoo, den e meke u fende toosutu aini a Wowtu fu Gadu tu. Na a sani de o meke wi abi howpu” (Romesama 15:4). Efu yu e kusumi, den tekisi ya sa toosutu i tu:\n„Yehofa de koosube fu den sama di booko-saka. Ai yeepi den sama di lasi-ati.”—Psalm 34:18, 19.\n„Te sani be e moo mi, a [Yehofa] be e toosutu mi fu mi sa piisii baka.”—Psalm 94:19.\n„Masaa Yesesi Kelestesi anga Gadu, u Dda, lobi u. Den gi u taanga-sikin fu teego. Den gi u wan moin howpu tu fu di den soi bun-ati gi u. Neen meke den toosutu u.”—2 Tesalonikasama 2:16, 17. *—Luku a maiki a ondoo.\nA KEMEENTE E TOOSUTU U\n12. Fa u sa gi taawan taanga-sikin?\n12 Sama di de anga buduufu na ati sa fende toosutu aini a kemeente tu. (Leisi 1 Tesalonikasama 5:11.) Fa i sa toosutu den sama di e kusumi? (Odo 17:22) Holi a pakisei taki „wan ten de fu taki anga wan ten fu de pii” (Peleikiman 3:7). Wan sisa den kai Dalene man dede. A taki den sama di de anga buduufu na ati mu taki puu koko a den ati. Neen meke, a moo bun sani di i sa du, a fu aliki den te den e taki. Yu á mu koti den mofu. Wan baala fu Junia kii enseefi. Junia taki: „Winsi fa i nai kaba fusutan fa wan sama e fii, tokuso a moo pelensipali sani a taki den sama di e kusumi mu si taki yu e meke moiti fu fusutan fa den e fii.”\n13. San u mu holi a pakisei te wan sama de anga buduufu na ati?\n13 U mu holi a pakisei taki a ná ala sama e tyali na aseefi fasi. Son leisi a taanga fu taigi taawan fa wi e fii tuutuu. Gadu Wowtu taki: „Na a ati wawan sabi fa wan sama e tyali, a leti so taa sama á sabi fa ai piisii tu” (Odo 14:10). Son leisi winsi wan sama taigi u fa ai fii seefi, a ná ala yuu a makiliki fu fusutan en.\nSon leisi a moo bun sani fu du a fu „kee anga den sama di e kee”\n14. San u sa taki fu toosutu den sama di de anga buduufu na ati?\n14 Son leisi a taanga fu sabi san i mu taki fu gi wan sama di de anga buduufu na ati taanga-sikin. Ma Beibel taki „a mofu taki fu wan koniman de enke deesi” (Odo 12:18). A omen sama kon sabi san den sa taigi sama di de anga buduufu na ati baka di den leisi a bolosilo di den e kai Wanneer iemand die u dierbaar is, sterft (Te wan sama di i lobi dede). * (Luku a maiki a ondoo.) Son leisi a moo bun sani fu du a fu „kee anga den sama di e kee” (Romesama 12:15). Wan sisa den e kai Gaby, man dede. A sisa ya taki a kee ai kee puu koko neen ati. A taki: „Mi e fende taanga-sikin te den mati fu mi e kee anga mi. Te den e kee anga mi, mi e fii taki a ná mi wawan de.”\n15. San u sa du fu gi taawan taanga-sikin efu a taanga gi u fu taki fesi a fesi anga den? (Luku a faki „ Taki switi anga taawan fu gi den taanga-sikin.”)\n15 Efu a taanga gi i fu taki sani di e gi wan sama di e kusumi taanga-sikin, da kande a moo bun fu sikiifi wan biifi gi en efuso wan sms. I sa sikiifi wan tekisi, kai wan manii di i be lobi fu a sama di dede efuso wan toli fu a sama, di o gi taawan taanga-sikin. Junia taki: „Te wan sama sikiifi wan satu biifi gi mi efuso te den kai mi fu mi de makandaa anga den, mi e fii bun. A so mi e si taki den lobi mi, den e booko den ede anga mi tuutuu.”\n16. San a wan fasi fa u sa gi taawan taanga-sikin?\n16 Den begi fu u sa yeepi den baala anga sisa fu u di e tyali. U sa begi gi den efuso begi anga den. Winsi yu e si enke a taanga fu di yu e si enke yu o kee, tokuso begi sa gi den taanga-sikin. Dalene taki: „Son leisi te sisa kon gi mi taanga-sikin, mi e akisi den efu den wani begi gi mi. Te den bigin begi son leisi kee e kisi den, ma baka dati den e begi anga den hii ati. A biibi fu den, a lobi di den lobi mi anga a booko di den e booko den ede anga mi e taanga mi biibi tuutuu.”\nNÁ WELI FU GI TAAWAN TAANGA-SIKIN\n17-19. Saide wi á mu tapu fu gi taawan taanga-sikin?\n17 Son sama e kusumi langa moo taawan. Te wan sama dede, a omen mati anga famii e kon gi en taanga-sikin. Ma winsi den sama ya nai go kee pina anga den moo, toku den abi taanga-sikin fanowdu ete. Neen meke u mu de kabakaba fu yeepi den. „Wan tuutuu mati o lobi i ala yuu. A de enke wan baala di meke fu yeepi i te i fuka” (Odo 17:17). Solanga wan sama de anga buduufu na ati, u mu toosutu en.—Leisi 1 Tesalonikasama 3:7.\n18 Holi a pakisei taki a wanboowanboo wan sama di de anga buduufu na ati sa pakisei wan sani di sa meke a kee. A sani ya sa pasa te a yuu doo di en anga a sama be toow. Son leisi a sani enke poku, fowtow, sani di a be gwenti du, wan sani di a sumee, wan sani di a yee efuso wan pisiten fu a yali e meke a pakisei a sama fi en di dede. Te wan sama toowpaa dede, da kande a o pakisei a sama fi en tu te en wawan o go a wan gaan komakandaa efuso na a Membeefesa. Wan baala taki: „Mi be sabi taki di a dei be o doo di mi anga mi uman be toow, a be o hati mi. A á be makiliki seefiseefi gi mi. Ma wantu baala anga sisa kai wantu mati fu mi neen den kon sidon anga mi, fu mi wawan á sidon kusumi.”\n19 I mu holi a pakisei taki a ná wan leisi namo den sama di e tyali abi toosutu fanowdu. Junia taki: „A switi te taawan e yeepi i a wan yuu di yu á be denki. A switi tu te den nai wakiti wan pelensipali dei fu kon a yu.” Wi á poi puu ala den pen di sama e fii te wan sama fu den dede, ma te wi e du sani gi den, da wi e toosutu den (1 Yohanisi 3:18). Gaby taki: „Te mi luku a fasi fa den owluman yeepi mi di mi be e kusumi, mi e gi Yehofa daa. Den meke mi si taki Yehofa lobi mi.”\n20. Saide den sani di Yehofa paamisi u e toosutu u?\n20 Ai gi u taanga-sikin fu sabi taki di Yehofa, a Gadu di e toosutu sama o weki den sama fu u di dede, nawan sani o meke u de anga buduufu na ati moo (Yohanisi 5:28, 29). Gadu paamisi taki a o „puu dede fu alaten. A moo hei Masaa Yehofa o sibi a wataa-ain fu ala sama puu a den fesi” (Yesaya 25:8). A ten de a ná „kee wi o kee anga den sama di e kee”, ma a poolo wi o „poolo anga den sama di e poolo”.—Romesama 12:15.\n^ paragraaf 8 Beibel e soi taki Yowsefu be de a libi ete di Yesesi be abi 12 yali. Ma Beibel á taki fu Yowsefu moo di Yesesi du a fosi wonduu, di a be meke wataa toon win. Bakaten di Yesesi be de na a pina udu, a be akisi Yohanisi fu a solugu en mma gi en. Efu Yowsefu be de a libi ete, Yesesi á be o akisi Yohanisi a sani de.—Yohanisi 19:26, 27.\n^ paragraaf 11 Taa tekisi di toosutu sama a Psalm 20:1, 2; 31:7; 38:8, 9, 15; 55:22; 121:1, 2; Yesaya 57:15; 66:13; Filipisama 4:13; anga 1 Peitilisi 5:7.\n^ paragraaf 14 Luku a artikel tu di den e kai „Volg Jezus’ voorbeeld en troost nabestaanden” (Toosutu taawan enke fa Yesesi be e toosutu sama) aini a Bakaatongo Wakititolen fu 1 november 2010.\nTaki switi anga taawan fu gi den taanga-sikin\nDisi a wantu sani di sama sikiifi fu gi den sama di de anga buduufu na ati taanga-sikin:\n„Wi a sabi san u mu taki, ma u wani i sabi taki u lobi i. Winsi wi á sabi fa yu e fii tuutuu, Yehofa sabi. A o gi i taanga-sikin. U howpu taki den begi fu u yeepi i pikinso.”\n„Yehofa mu yeepi i anga a gaan ogii di miti i ya.”\n„A sabi di i sabi taki Yehofa ná o feegete a sama fi i, o toosutu i. A o weki en baka, bika a sabi finifini fa a be de.”\n„A lobiwan fi i ná o dede noiti moo. Wi o tan membee a biibi fi en te enke a weki baka aini a nyun goontapu.”\n„A taanga fu taki fa wi e fii te wan sama di u lobi dede, ma wi e angii fu a dei di u ná o poi taki fa wi e fii di u Dda a hemel o weki a sama fi i baka.”


Yosiya be abi bun mati | Leli i pikin\nAi taanga gi i fu du bun sani?— A omen sama e si enke a taanga. Beibel e leli u taki a be taanga gi wan boi den e kai Yosiya fu du bun sani. Ma a be abi bun mati di be e yeepi en. Meke u leli moo sani fu Yosiya anga den mati fi en.\nA Yosiya dda den be e kai Amon. Neen be de kownu fu Yuda. Ná pikin ogii Amon be ogii. A be e dini falisi Gadu. Di Amon dede, neen Yosiya toon kownu fu Yuda. Na aiti yali namo a be abi di a toon kownu! Yosiya be ogii enke en dda?— A á be ogii!\nSefanya be taigi den sama taki den á be mu dini falisi gadu\nYosiya be wani aliki Yehofa, anga ala fa a be nyoni ete. Neen meke a soso sama di be lobi Yehofa a be teke enke mati. A den mati ya yeepi Yosiya fu du bun sani. Sama a be wantu fu den mati fi en?\nWan fu den mati fi en den be e kai Sefanya. Sefanya a be wan polofeiti. A be taigi den sama fu Yuda taki ogii o miti den, efu den dini falisi gadu. Yosiya du san Sefanya taki, neen meke a be e dini Yehofa. A á be e dini falisi gadu.\nWan taa mati fu Yosiya den be e kai Yelemiya. Den tu man a be supee. Den a be tuutuu mati. Neen ede meke di Yosiya dede, Yelemiya sikiifi wan singi fu soi fa a be e pakisei en. Yelemiya anga Yosiya be e yeepi denseefi fu du bun sani. Den be e yeepi makandaa fu aliki Yehofa tu.\nYosiya anga Yelemiya be e yeepi denseefi fu du bun sani\nSan a toli fu Yosiya e leli i?— Yosiya be wani du bun sani, winsi a be yonkuu. A be sabi taki a be mu abi mati di lobi Yehofa. Iseefi mu meke moiti fu abi mati di lobi Yehofa. A den sowtu mati de o yeepi i fu du bun sani!\n2 Koloniki 33:21-25; 34:1, 2; 35:25\nFa den be e kai Yosiya Dda? A be e du san Yehofa wani?\nSan Yosiya be wani du ala fa a be nyoni ete?\nFa den be e kai den tu mati fu Yosiya?\nSan a toli fu Yosiya e leli i?